**HOIA** oli Tervise ja Heaolu Infosüsteemide Keskuse hallatud mobiilirakendus (nn koroonaäpp), mis oli loodud koroonaviirusega nakatunutega lähikontaktis olnud inimeste tuvastamiseks ja teavitamiseks.

Rakenduse töötasid välja Sotsiaalministeerium ning vabatahtlike ettevõtete konsortsium: Iglu OÜ, Cybernetica AS, IceFire OÜ, GuardTime OÜ, Velvet DP OÜ, Mobi Lab OÜ, Mooncascade OÜ, Fujitsu Estonia AS, FOB Solutions OÜ, HEISI IT OÜ ja ASA Quality Services OÜ. Eesti koroonaäpi eeskujud olid Šveitsi ja Saksamaa äpid.

Alates 20. augustist 2020 sai koroonaäppi Play Store'ist ja App Store'ist alla laadida. Rakenduse tegevus lõpetati 2022. aasta mais. Kokku jõudis rakenduse kasutusaja jooksul selle alla laadida 300 000 inimest.

Ühilduvus
---------

Rakendus töötas telefonides, mille operatsioonisüsteem oli Android 6 ja iOS 13,5 või uuem versioon. Isikustamata koodide vahetamiseks teiste telefonidega vajas telefon Bluetoothi ühendust ja serverist koodide allalaadimiseks internetiühendust. Koroonaviirusega nakatumise kinnitamiseks oli vajalik Smart-ID või mobiil-ID.

Tööpõhimõte
-----------

Rakenduse eesmärk oli viiruse edasikandumist vähendada ja kiirendada Terviseametil koroonaviirusega nakatunute lähikontaktsete teavitustööd. Lisaks võimaldas äpp tuvastada ja teavitada neid lähikontaktseid, kellega kokkupuutumist nakatanu ei mäletanud või keda ei tundnud.

Rakendus vahetas Bluetoothi kaudu anonüümseid koode lähedal olevate telefonidega, kus oli samuti HOIA rakendus olemas. Koodide edukaks vahetamiseks pidid telefonid olema üksteisest vähem kui kahe meetri kaugusel kauem kui 15 minutit. Pärast äpis end nakatunuks märkimist laaditi nakatanu anonüümne kood serverisse, kus selle põhjal selgitas rakendus välja, kas mõni teine telefon ja selle anonüümne kood oli olnud nakatanu telefoni läheduses. Vajaduse korral saatis rakendus võimalikele lähikontaktsetele edasiste juhistega teavituse.

### Äpis enda haigeks märkimine

Äpis enda haigeks märkimiseks oli vaja sisestada sümptomite algusaeg või koroonaproovi tegemise kuupäev ja seejärel end Patsiendiportaalis tuvastada, kasutades Smart-ID-d või mobiil-ID-d. Kui Patsiendiportaal kinnitas, et koroonaproovi vastus oli positiivne, edastati see tulemus äpi serveritesse ning nakatanu anonüümsed koodid saadeti teistele kasutajatele.

Pärast enda haigeks märkimist lõpetas rakendus töö, kuna äpi eesmärk ei olnud kontrollida nakatanu eneseisolatsioonireeglite järgimist. Pärast terveks saamist tuli rakenduse uuesti kasutamiseks äpist oma andmed kustutada ning rakenduse sätetes äpp taasaktiveerida.

### Lähikontaktsuse teavitus

Lähikontaktsuse teavitus saabus 24-tunnise viivitusega, et tagada kasutajate anonüümsus ja vältida nakatunute põlu alla sattumist. Rakenduse teavitamise algoritm oli üles ehitatud nii, et äpp laadib serverist alla nakatunute koodid ja võrdleb neid koodidega, millega on kasutaja telefon kokku puutunud. Kui algoritm leidis, et kasutaja telefon on kokku puutunud nakatunu koodiga, saatis ta kasutajale teavituse ja juhised edasiseks.

Tunnustus
---------

Digiteenuste konkursil "Su/g" sai HOIA äpp eriauhinna parima koroonapandeemiast tingituna loodud või kohandatud digiteenuse kategoorias.

Kriitika
--------

2021. aasta veebruari seisuga ei vastanud HOIA äpp enam ootustele, sest rakenduse kasutajate arv oli väike ja kasutusefektiivsus madal. Ilmnes ka kommunikatsiooniprobleeme ning lähikontaktsete teavitamise, rakenduse edasiarendamise ja HOIA eest vastutajaga seotud probleeme.

Viited
------

1. 1 2 3  "HOIA privaatsus". Vaadatud 13.03.2021.
2. 1 2  Punamäe, Ode-Maria (08.07.2020). "Eesti koroonaäpi arendajad lubavad augustis oma töö ette näidata". *ERR*. Vaadatud 13.03.2021.
3. ↑  Tooming, Marko (09.07.2020). "Eesti koroonaäpi saab taasiseseisvumispäeval igaüks alla laadida". *ERR*. Vaadatud 13.03.2021.
4. ↑  Rudi, Hanneli (29.04.2022). "HOIA rakendus läheb maist ajaloo prügikasti". ERR. Vaadatud 28.02.2024.
5. ↑  Pau, Aivar; Blaat, Tiit (19.08.2020). "Esimene video! Vaata, kuidas töötab homme avalikustatav Eesti koroonaäpp". *forte.delfi.ee*. Vaadatud 13.03.2021.`{{netiviide}}`: CS1 hooldus: mitu nime: autorite loend (link)
6. ↑  "Milleks on äppi vaja?". Vaadatud 13.03.2021.
7. ↑  "HOIA koduleht". Vaadatud 13.03.2021.
8. ↑  "HOIAs haigeks märkimine". Vaadatud 13.03.2021.
9. ↑  Jõesaar, Tuuli (16.08.2020). "Eesti koroonarakendus Hoia annab infot kaks korda ööpäevas". *Eesti Päevaleht*. Vaadatud 14.03.2021.
10. ↑  Majandus- ja Kommunikatsiooniministeerium (20.01.2020). "Eesti parim avaliku sektori digiteenus on Haigekassa tervishoiu otsustustugi!". Vaadatud 14.03.2021.
11. ↑  Allik, Henry-Laur (22.02.2021). "Ebaõnnestumiste rägastik: kuidas HOIA rakendus on läbi kukkunud". *Postimees (Tellijale)*. Vaadatud 14.03.2021.

Välislingid
-----------

* HOIA lähtekood ja tehniline dokumentatsioon

| Koroonapandeemia Eestis |
| --- |
| Koroonapandeemia kronoloogia Eestis | 

* Kronoloogia 2020. aastal
* Kronoloogia 2021. aastal
* Kronoloogia 2022. aastal

 |
| Koroonakriis | 
Koroonakriis Eestis |
| Vaktsineerimine | 
Koroonaviiruse vastu vaktsineerimine Eestis |
| Veel | 

* Koroonaviiruse teadusnõukoda
* HOIA

 |